REPUBLIKA HRVATSKA



VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 363-02/19-01/1

URBROJ: 2186-06-01/19-67

Petrijanec, 31. siječnja 2019.

Na temelju članka 78. Zakona o komunalnom gospodarstvu (»Narodne novine«, broj 68/18 i 110/18) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17) Općinsko vijeće Općine Petrijanec na 15. sjednici održanoj dana 31. siječnja 2019. godine, donosi

## **ODLUKU**

**o komunalnom doprinosu**

1. OPĆE ODREDBE

Članak 1.

Ovom Odlukom određuju se uvjeti i način utvrđivanja visine komunalnog doprinosa na području Općine Petrijanec:

- područja zona za plaćanje komunalnog doprinosa u Općini Petrijanec,

- jedinična vrijednost komunalnog doprinosa utvrđena po m3 građevine za pojedine zone,

- način i rokovi plaćanja komunalnog doprinosa,

- opći uvjeti i razlozi zbog kojih se u pojedinačnim slučajevima može odobriti djelomično ili

potpuno oslobađanje od plaćanja komunalnog doprinosa.

Članak 2.

Komunalni doprinos je novčano javno davanje koje se plaća za korištenje komunalne infrastrukture na području Općine Petrijanec i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Petrijanec koji se koristi samo za financiranje građenja i održavanja komunalne infrastrukture.

Članak 3.

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Komunalni doprinos za ozakonjenje zgrada plaća se prema odredbama posebnog zakona.

Općina Petrijanec ne plaća komunalni doprinos na svom području.

Članak 4.

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u m3 s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u m2 s jediničnom vrijednošću komunalnog doprinosa u zoni u kojoj se građevina gradi ili je izgrađena.

Posebnim pravilnikom ministar pobliže propisuje način utvrđivanja obujma i površine građevina u svrhu obračuna komunalnog doprinosa.

Članak 5.

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjenje građevine.

1. ZONE ZA PLAĆANJE KOMUNALNOG DOPRINOSA

Članak 6.

Zone se određuju s obzirom na uređenost i opremljenost zone komunalnom infrastrukturom i položaj područja zone (udaljenost od središta u naselju, mrežu javnog prijevoza, dostupnost građevina javne društvene namjene, te opskrbe i usluga, prostorne i prirodne uvjete).

Za plaćanje komunalnog doprinosa na području Općine Petrijanec utvrđuju se dvije zone:

1. ZONA

* zemljište koje je unutar granica građevinskog područja svih naselja Općine Petrijanec, a opremljeno je najmanje asfaltiranom pristupnom prometnicom i javnom rasvjetom.

1. ZONA

* sva ostala zemljišta unutar granica građevinskog područja naselja Općine Petrijanec, uključujući i izdvojena područja izvan građevinskog područja, rezervirana za objekte proizvodno-poljoprivredne namjene.

1. JEDINIČNA VRIJEDNOST KOMUNALNOG DOPRINOSA

Članak 7.

Jedinična vrijednost komunalnog doprinosa po pojedinim zonama iznosi:

|  |  |  |
| --- | --- | --- |
| VRSTA OBJEKTA | I. ZONA | II. ZONA |
| Građevine isključivo stambene namjene, koje se stalno koriste | 7,00 kn | 5,00 kn |
| Građevine poljoprivredne namjene | 1,00 kn | 1,00 kn |
| Ostale pomoćne građevine | 1,00 kn | 1,00 kn |
| VRSTA OBJEKTA | I. ZONA | II. ZONA |
| POSLOVNI PROSTOR |  |  |
| A1) Proizvodne hale – dio do 4 m visine | 10,00 kn | 10,00 kn |
| A2) Proizvodne hale – dio iznad 4 m visine | 5,00 kn | 5,00 kn |
| B) Trgovački, uslužni i kancelarijski prostor | 15,00 kn | 15,00 kn |
| C) Ugostiteljski prostor | 15,00 kn | 15,00 kn |
| Kombinacija (ABC) | 15,00 kn | 15,00 kn |
| Skladišta | 15,00 kn | 15,00 kn |
| Kuće za odmor i slično | 25,00 kn | 25,00 kn |
| Građevine za stočarsko-peradarsku proizvodnju kada se grade kao novogradnje na novim lokacijama | 25,00 kn | 25,00 kn |
| Građevine za stočarsko-peradarsku proizvodnju kada se grade na lokacijama na kojima su uklonjene postojeće građevine te namjene | 7,00 kn | 5,00 kn |
| Građevine za stočarsko-peradarsku proizvodnju koje su u postupku legalizacije | 7,00 kn | 5,00 kn |
| Građevine za stočarsko-peradarsku proizvodnju kada se grade kao novogradnje radi izmještanja takvih postojećih građevina iz građevinskog područja na lokacije izvan građevinskih područja u skladu s prostornim planom | 1,00 kn | 1,00 kn |

1. NAČIN I ROKOVI PLAĆANJA KOMUNALNOG DOPRINOSA

Članak 8.

Komunalni doprinos obveznik plaća jednokratno na poslovni račun Općine Petrijanec na temelju rješenja koje donosi Jedinstveni upravni odjel u roku od 15 dana od dana izvršnosti rješenja o komunalnom doprinosu.

Potvrdu o uplaćenom komunalnom doprinosu izdaje Jedinstveni upravni odjel, a na temelju dostavljenih podataka iz računovodstva.

Iznimno, komunalni doprinos može se na zahtjev obveznika plaćanja komunalnog doprinosa platiti obročno u najviše 6 jednakih mjesečnih obroka.

Odobrenje za obročnu otplatu izdaje općinski načelnik.

Kod obročnog plaćanja prvi obrok dospijeva u roku od 15 dana od dana izvršnosti rješenja o komunalnom doprinosu, a svaki daljnji do 30.-og u mjesecu.

Na nedospjele obroke iz ovog članka ne obračunava se kamata.

1. OSLOBAĐANJE OD PLAĆANJA KOMUNALNOG DOPRINOSA

Članak 9.

Komunalni doprinos se ne plaća za građenje i ozakonjenje:

- komunalne infrastrukture i vatrogasnih domova

- vojnih građevina,

- prometne, vodne, komunikacijske i elektroničke komunikacijske infrastrukture

- nadzemnih i podzemnih produktovoda i vodova

- sportskih i dječjih igrališta

- ograda, zidova i potpornih zidova

- parkirališta, cesta, staza, mostića, fontana, cisterna za vodu, septičkih jama, sunčanih

kolektora, fotonaponskih modula na građevnoj čestici ili obuhvatu zahvata u prostoru

postojeće građevine ili na postojećoj građevini, koji su namijenjeni uporabi te građevine

- spomenika.

Članak 10.

Obveze plaćanja komunalnog doprinosa za građevinu u javnom interesu ili interesu Općine mogu se, u cijelosti ili djelomično, osloboditi:

- javne ustanove kojima je Općina osnivač i trgovačka društva u potpunom ili djelomičnom vlasništvu Općine,

- investitori izgradnje građevina namijenjenih zdravstvenoj djelatnosti, socijalnoj skrbi, kulturi, sportu, predškolskom, osnovnoškolskom i srednjem obrazovanju, te sakralnih građevina,

- investitori koji grade javnu infrastrukturu državne i regionalne razine (građevine i uređaji kojima neposredno upravljaju pravne osobe s javnim ovlastima u području prometa, energetike, upravljanja vodama i gospodarenja s drugim vrstama prirodnih dobara ili zaštite okoliša),

- investitori koji grade poslovne građevine od izuzetnog značaja za gospodarski razvoj Općine.

Rješenje o potpunom oslobađanju obveze plaćanja komunalnog doprinosa u smislu ovog članka donosi Jedinstveni upravni odjel uz prethodnu suglasnost Općinskog vijeća Općine Petrijanec.

O djelomičnom oslobađanju od plaćanja komunalnog doprinosa iz stavka 1. ovog članka ne donosi se posebno rješenje već se djelomično oslobođenje vrši putem rješenja o komunalnom doprinosu koje donosi Jedinstveni upravni odjel uz prethodnu suglasnost Općinskog vijeća Općine Petrijanec.

Članak 11.

U slučajevima oslobođenja od plaćanja komunalnog doprinosa iz članka 10. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u proračunu Općine Petrijanec.

1. RJEŠENJE O KOMUNALNOM DOPRINOSU

Donošenje rješenja o komunalnom doprinosu

Članak 12.

Rješenje o komunalnom doprinosu, temeljem ove Odluke donosi Jedinstveni upravni odjel u postupku pokrenutom po:

- službenoj dužnosti - u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole ili

- zahtjevu stranke - u skladu s Odlukom o komunalnom doprinosu koja je na snazi u vrijeme

podnošenja zahtjeva stranke za donošenje tog rješenja.

Članak 13.

Rješenje iz prethodnog članka ove Odluke sadrži:

- podatke o obvezniku komunalnog doprinosa

- iznos sredstava komunalnog doprinosa koji je obveznik dužan platiti

- obvezu, način i rokove plaćanja komunalnog doprinosa

- prikaz načina obračuna komunalnog doprinosa za građevinu koja se gradi ili je izgrađena s

iskazom obujma, odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

Članak 14.

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja, te rješenja o obustavi postupka, može se izjaviti žalba o kojoj odlučuje upravno tijelo Varaždinske županije nadležno za poslove komunalnog gospodarstva.

Članak 15.

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovog članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu proizvodnji dostavlja se na znanje Općini Petrijanec kao području na kojem se nalazi skladište odnosno građevina.

Izmjena ovršnog odnosno pravomoćnog rješenja o komunalnom doprinosu

Članak 16.

Ako je izmijenjena građevinska dozvola, drugi akt za građenje ili glavni projekt, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.

Rješenjem o izmjeni rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa, u skladu s Odlukom o komunalnom doprinosu po kojoj je rješenje o komunalnom doprinosu doneseno.

Kod povrata iz prethodnog stavka ovog članka, obveznik, odnosno investitor nemaju pravo na kamatu od dana uplate komunalnog doprinosa do dana određenog za povrat.

Poništenje ovršnog odnosno pravomoćnog rješenja o komunalnom doprinosu

Članak 17.

Jedinstveni upravni odjel Općine Petrijanec poništiti će po zahtjevu obveznika komunalnog doprinosa ili investitora ovršno, odnosno pravomoćno rješenje o komunalnom doprinosu ako je građevinska dozvola, odnosno drugi akt za građenje oglašen ništavim ili je poništen bez zahtjeva ili suglasnosti investitora.

Rješenjem o poništenju rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku koji ne može biti dulji od dvije godine od dana izvršnosti rješenja o komunalnom doprinosu.

U slučaju povrata komunalnog doprinosa iz prethodnog stavka ovog članka, obveznik, odnosno investitor nemaju pravo na kamatu od dana uplate do dana određenog za povrat.

Uračunavanje kao plaćenog, dijela komunalnog doprinosa

Članak 18.

Iznos komunalnog doprinosa koji je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel Općine Petrijanec uračunati će kao plaćeni dio komunalnog doprinosa koji se plaća za građenje na istom ili drugom zemljištu na području Općine Petrijanec, ako to zatraži obveznik komunalnog doprinosa ili investitor.

Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

1. PRIJELAZNE I ZAVRŠNE ODREDBE

Članak 19.

Stupanjem na snagu ove Odluke prestaje važiti Odluka o komunalnom doprinosu (»Službeni vjesnik Varaždinske županije«, broj 4/13 i 9/15).

Članak 20.

Ova Odluka stupa na snagu osmog dana od dana objave u »Službenom vjesniku Varaždinske županije«.

Potpredsjednik Općinskog vijeća

Roman Strelec, v. r.